I løbet af de seneste fem år er der kommet flere husstande i Danmark, som ikke ejer et traditionelt TV. Det er forklaringen på, at TNS Gallup og blandt andre DR nu ændrer på de såkaldte TV-Meter-målinger, hvor seertallene på de forskelllige TV-programmer bliver gjort op.

For fem år siden havde omkring 99 procent af alle husstande et fjernsyn, men i dag er tallet nede på 95,3 procent.

Læs også : Ny DR-rapport: Sådan brugte vi elektroniske medier i 2014

"Dengang kunne man bedre leve med tommelfingerreglen om, at målingen var dækkende for alle danskere. I dag er det mindre holdbart," forklarer medieforsker Dan Pedersen fra DR Medieforskning.

Omlægningen vil give et mere retvisende billede af tv-seningen i Danmark, og derfor hilser vi det meget velkomment i DR Medieforskning. Dan Pedersen, DR Medieforskning

Derfor har TNS Gallup i samarbejde med de danske tv-stationer besluttet at korrigere TV-Meter-målingens univers fra uge 14, så der bliver taget højde for, at 4,7 procent faktisk slet ikke ejer en gængs tv-skærm.

Læs også : De ældre er vilde med smartphones og tablets

Et mere retvisende billede

Korrektionen betyder, at hvor der hidtil har været 5.452.000 potentielle seere i Danmark på tre år og derover, er tallet fremover 5.229.000. Det svarer til antallet af treårige og derover pr. 1. januar 2015 i husstande med et eller flere tv-apparater.

"Omlægningen vil give et mere retvisende billede af tv-seningen i Danmark, og derfor hilser vi det meget velkomment i DR Medieforskning," siger Dan Pedersen.

Læs også : Din måde at zappe på afslører din alder